“ดาวโจนส์” ปิดร่วง 404 จุด วิตกเงินเฟ้อ-เศรษฐกิจถดถอยถ่วงตลาด
"ดาวโจนส์" ปิดร่วง 404 จุด แตะ 29,634.83 จุด วิตกเงินเฟ้อ หวั่นเฟดปรับขึ้นอัตราดอกเบี้ยอย่างรุนแรงต่อไป อาจทำให้เศรษฐกิจถดถอยถ่วงตลาด 
ดาวโจนส์ปิดร่วง 404 จุด แตะ 29,634.83 จุด วิตกเงินเฟ้อ หวั่นเฟดปรับขึ้นอัตราดอกเบี้ยอย่างรุนแรงต่อไป อาจทำให้เศรษฐกิจถดถอยถ่วงตลาด
15 ต.ค. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดร่วงลงกว่า 400 จุดในวันศุกร์ (14 ต.ค.65) ผ่านมา โดยตลาดยังคงถูกกดดันจากการคาดการณ์เงินเฟ้อที่เพิ่มขึ้นซึ่งจะสนับสนุนให้ธนาคารกลางสหรัฐ (เฟด) ปรับขึ้นอัตราดอกเบี้ยอย่างรุนแรงต่อไป และอาจจะทำให้เศรษฐกิจสหรัฐเข้าสู่ภาวะถดถอย
โดยดัชนีเฉลี่ยอุตสาหกรรมดาวโจนส์ปิดที่ 29,634.83 จุด ลดลง 403.89 จุด หรือ -1.34%, ดัชนี S&amp;P500 ปิดที่ 3,583.07 จุด ลดลง 86.84 จุด หรือ -2.37% และดัชนี Nasdaq ปิดที่ 10,321.39 จุด ลดลง 327.76 จุด หรือ -3.08%
ขณะที่ในรอบสัปดาห์นี้ ดัชนีดาวโจนส์ บวก 1.2%, ดัชนี S&amp;P500 ลดลง 1.6% และดัชนี Nasdaq ลดลง 3.1%
ส่วนสาเหตุตลาดหุ้นนิวยอร์กปรับตัวผันผวน โดยเปิดตลาดในแดนบวกก่อนทรุดตัวลง หลังจากมหาวิทยาลัยมิชิแกนเปิดเผยความเชื่อมั่นผู้บริโภคดีขึ้นในเดือนต.ค. แต่การคาดการณ์เกี่ยวกับเงินเฟ้อยังคงเพิ่มขึ้น เนื่องจากราคาน้ำมันเบนซินปรับตัวขึ้น นอกจากนี้ ยอดค้าปลีกยังบ่งชี้ด้วยว่า ผู้บริโภคใช้จ่ายมากขึ้น
สำหรับผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐ ปรับตัวขึ้นสู่ระดับ 59.8 ในเดือนต.ค. 65 จากระดับ 58.6 ในเดือนก.ย. 65vและสูงกว่าที่นักวิเคราะห์คาดว่าจะอยู่ที่ระดับ 59.0 ขณะเดียวกัน ผู้บริโภคคาดการณ์ว่าเงินเฟ้อจะแตะระดับ 5.1% ในช่วง 1 ปีข้างหน้า โดยสูงกว่าระดับ 4.7% ที่มีการสำรวจในเดือนก.ย. ส่วนในช่วง 5 ปีข้างหน้า ผู้บริโภคคาดการณ์ว่าเงินเฟ้อจะแตะระดับ 2.9% โดยสูงกว่าระดับ 2.7% ที่มีการสำรวจในเดือนก.ย.
ด้านกระทรวงพาณิชย์สหรัฐเปิดเผยว่า ยอดค้าปลีกทรงตัวในเดือนก.ย. ขณะที่นักวิเคราะห์คาดไว้ว่าอาจเพิ่มขึ้น 0.2% หลังจากเพิ่มขึ้น 0.4% ในเดือนส.ค. ส่วนยอดค้าปลีกพื้นฐาน ซึ่งไม่รวมยอดขายรถยนต์ น้ำมัน วัสดุก่อสร้าง และอาหาร เพิ่มขึ้น 0.4% ในเดือนก.ย.65 หลังจากเพิ่มขึ้น 0.2% ในเดือนส.ค.65
ทั้งนี้ หุ้นทั้ง 11 กลุ่มของดัชนี S&amp;P500 ปิดในแดนลบ นำโดยกลุ่มสินค้าฟุ่มเฟือยและกลุ่มพลังงาน ร่วงลง 3.88% และ 3.71% ตามลำดับ
โดยหุ้นโครเกอร์ ซึ่งเป็นเครือข่ายซูเปอร์มาร์เก็ต ร่วง 7.32% หลังเปิดเผยว่า จะซื้อกิจการของบริษัทอัลเบิร์ตสัน คอมพานี ซึ่งเป็นคู่แข่งเป็นวงเงิน 2.46 หมื่นล้านดอลลาร์
ขณะเดียวกันหุ้นเทสลา ร่วงลง 7.55% หลังสื่อรายงานว่า เทสลาได้ระงับแผนการที่จะเริ่มการผลิตเซลล์แบตเตอรีที่โรงงานนอกกรุงเบอร์ลิน เนื่องจากเกิดปัญหาทางด้านเทคนิค
นอกจากนี้ หุ้นกลุ่มธนาคารปรับตัวขึ้นสวนทางตลาด หลังเปิดเผยผลประกอบการไตรมาส 3/2565 โดยหุ้นเจพีมอร์แกน เชส, หุ้นซิตี้กรุ๊ป และหุ้นเวลส์ ฟาร์โก ปิดบวก 1.73%, 0.65% และ 2.06% ตามลำดับ
ด้านหุ้นยูไนเต็ดเฮลท์ บวก 0.63% หลังเปิดเผยผลประกอบการที่ดีกว่าคาด และปรับเพิ่มคาดการณ์ผลกำไรทั้งปี